Apstiprināts

ar Rīgas domes 18.08.2021.

lēmumu Nr.857



Rīgas pašvaldības aģentūras

„Rīgas pieminekļu aģentūra”

2020.gada

publiskais pārskats

Rīga 2021

**Saturs** lp.

Ievads……………………………………………………………………….…………..3

1. Pamatinformācija……………………………………………………………………4

1.1. Juridiskais statuss……………………………………………………………….....4

1.2. Funkcijas un normatīvā bāze………………………………………………………4

1.3. Darbības virzieni un programmas………………………………………………....4

1.4. Pārskata gada galvenie uzdevumi, prioritātes, pasākumi.………………….……...5

2. Finanšu resursi un darbības rezultāti.………………………………………………..5

2.1. Programmas, kuru finanšu līdzekļi izlietoti Aģentūras darbības nodrošināšanai….5

2.2. Finanšu resursu avoti…………………………………………………………..…..6

3. 2020. gada darbības plāns un tā izpildes novērtējums.……………………………...7

3.1. Rīgas sabiedrisko pieminekļu uzturēšana un restaurācija. ………….…….……....7

3.2. Rīgas Brāļu kapu uzturēšana un restaurācija …………….…………………..…....8

3.3. Lielie kapi……………………………………………….……………………..…..8

3.4. Apsaimniekojamā teritorija Varoņu ielā 13A, Rīgā…………………………..…...9

3.5. Aģentūras efektīvas darbības nodrošināšanas pasākumi.……………………….....9

4. Personāls………………………………………………………………………...…...9

5. Aģentūras darba popularizēšanas un komunikācijas pasākumi..…………..……....10

5.1. Sabiedrības informēšana un izglītošana – sadarbība ar valsts,

pašvaldības un nevalstiskajām organizācijām…………………………………….10

5.2. Sadarbības institūcijas……………………………………………………………10

6. 2021. gadā plānotie pasākumi……………………………………………………...11

6.1. Sabiedrisko pieminekļu nodaļas darba plāns…………………………………….11

6.2. Rīgas Brāļu kapos veicamie darbi………………………………………………..11

6.3. Lielajos kapos veicamie darbi……………………………………………………12

6.4. Citi plānotie darbi un aktualitātes………………………………………..……….12

7. Dažāda informācija…………………………………………………………………12

8. Pielikums. SIA “PricewaterhouseCoopers” neatkarīgu revidentu ziņojums…………

**Ievads**

Rīgas pašvaldības aģentūras “Rīgas pieminekļu aģentūra” (turpmāk - Aģentūra) 2020. gada pieminekļu aprūpes plāns, neskatoties uz Covid 19 pandēmijā noteiktiem ierobežojumiem, tika realizēts. Brīvības piemineklis, Rīgas Brāļu kapi un citi pieminekļi tika uzturēti atbilstoši to statusam pilsētvidē.

2020. gadā pieminekļu restaurācijas darbi veikti paredzētajā apjomā. Izvēlētie darbu izpildītāji spēja nodrošināt augstu kvalitāti kultūras mantojuma restaurācijā.

Aģentūras aktuālais uzdevums ir izstrādāt iespējamo attīstības virzienu valsts nozīmes arhitektūras piemineklim “Dārzu un parku arhitektūras ansamblis *Lielie kapi* ar memoriālajām celtnēm” (turpmāk – Lielie kapi). Apkopojot sabiedrības un dažādu speciālistu viedokļus darbs pie koncepcijas izstrādāšanas turpinās.

Sakarā ar Eiropas Savienības transporta tīklu prioritāro projektu *Rail Baltic*, jaunu dzelzceļa infrastruktūras izbūvi, Aģentūras valdījumā esošos objektus Torņakalnā skars teritoriālas izmaiņas. Lai sekotu projekta virzībai un sniegtu savus priekšlikumus, Aģentūra piedalījās AS “RB Rail” rīkotajā projekta prezentācijā.

Turpinājās sadarbība ar nodibinājumu “Brīvības pieminekļa izgaismošanas fonds” pie Brīvības pieminekļa izgaismošanas projekta. Izstrādāti dažādi tehniskie projekti (elektroapgādes un būvkonstrukciju), kas 2021. gada tiks realizēti.

Lai godinātu piemiņu par nozīmīgiem vai traģiskiem vēsturiskiem notikumiem un personībām Rīgas pilsētā tiek uzstādīti jauni pieminekļi, piemiņas plāksnes, kas tiek nodoti Aģentūras valdījumā. Nākotnē Aģentūrai būs nepieciešams lielāks finanšu un darbaspēka ieguldījumus šo objektu apsaimniekošanā.

Pateicoties piešķirtajam finansējumam, Aģentūra ir paveikusi apjomīgus teritorijas sakopšanas darbus nacisma upuru piemiņas vietā Rumbulā. Pēc holokausta upuru piemiņas pasākuma saņemti pateicības vārdi no bojā gājušo radiniekiem.

Viena no aktuālākajām problēmām bija un paliek atalgojums. Arvien grūtāk piesaistīt darba meklētāju interesi brīvajām amata vietām.

Kā nozīmīgs atbalsts Aģentūras funkciju realizēšanā ir Rīgas Kultūrvēsturiskā materiālā mantojuma komisijas izveide Rīgas pilsētas pašvaldībā.

Rīgas pašvaldības aģentūras

“Rīgas pieminekļu aģentūra”

direktors Gunārs Nāgels

**1. Pamatinformācija**

**1.1. Juridiskais statuss -** pašvaldības aģentūra

**1.2. Funkcijas un normatīvā bāze**

Aģentūra darbojas, pamatojoties uz Publisko aģentūru likumu un Rīgas domes 15.02.2011. nolikumu Nr.96 „Rīgas pašvaldības aģentūras "Rīgas pieminekļu aģentūra" nolikums” (turpmāk – Nolikums). Saskaņā ar Nolikuma 1.punktu, Aģentūras mērķis ir īstenot Rīgas pilsētas sabiedrisko pieminekļu saglabāšanas politiku, kas ietver sekojošas, Nolikuma 4.punktā noteiktas funkcijas:

1) pieminekļu pārņemšana valdījumā un pārvaldīšana;

2) pieminekļu:

- apzināšana un uzskaite;

- monitorings un saglabāšanas programmas izstrāde;

- saimnieciskā uzturēšana, uzturēšanas organizēšana un vadība;

- restaurācijas finansējuma piesaistīšana un administrēšana;

- izpētes un restaurācijas projektēšanas organizēšana;

- restaurācijas organizēšana;

- restaurācija – aprūpe, tās uzraudzība.

3) Aģentūras darbības rezultātā par pieminekļiem un to saglabāšanu iegūtās dokumentālās informācijas datu bāzes izveidošana un uzturēšana;

4) pieminekļu un to saglabāšanas popularizēšana:

- Aģentūras rīcībā esošās datu bāzes pieejamības nodrošināšana;

- informācijas izplatīšana dažādu veidu izdevumos, plašsaziņas līdzekļos u.c.;

- dalība pasākumos par kultūras mantojuma saglabāšanas, izmantošanas un

pētniecības problēmām Latvijā un Eiropā;

- pieminekļu integrācijas veicināšana pilsētvidē.

**1.3. Darbības virzieni un programmas:**

* Rīgas Brāļu kapu memoriālā ansambļa restaurācija un aprūpe;
* Brīvības pieminekļa aprūpes programmas izveide, atjaunošana, realizēšana;
* Lielo kapu neatliekamo glābšanas un konservācijas darbu plānošana un finansējuma piesaiste;
* Pieminekļu pārņemšana Aģentūras valdījumā un bilancē;
* Pieminekļu restaurācijas un aprūpes uzdevumi un prioritātes;
* Restaurācijas speciālistu kvalifikācijas celšana un pieredzes apmaiņa;
* Novitātes pieminekļu saglabāšanā, uzturēšanā un aprūpes tehnoloģijā;
* Rīgas pieminekļi kā kultūrvēsturiskā mantojuma liecinieku atpazīstamības veicināšana.

**1.4. Pārskata gada galvenie uzdevumi, prioritātes, pasākumi:**

* Pieminekļu restaurācijas un aprūpes darbu veikšana;
* Lielo kapu uzturēšanas, saglabāšanas un attīstības vadlīniju priekšlikumu izstrādāšana;
* Vienotas akmens materiāla, pieminekļu elementu, pieminekļu u.c. novietnes izveidošanai Varoņu ielā 13A, Rīgā, nepieciešamo darbu aktualizācija;
* Rīgas memoriālu datu bāzes izveidošana un apsaimniekošanas modeļa plānošana;
* Papildus finansējuma piesaistīšana no sabiedriskiem fondiem, organizācijām, privātpersonām;
* Dialoga un kontakta uzturēšana ar ieinteresētajām nevalstiskajām organizācijām un privātpersonām kultūras mantojuma atjaunošanas jautājumos;
* Līdzdalība AS “RB Rail” *Rail Baltica* projekta ietvaros “Daudzfunkcionāla kultūras un izglītības centra Torņakalna stacijas ēkā izveide”, idejas virzīšana, apspriešana un priekšlikumu izteikšana projekta tālākajai realizācijai.

**2. Finanšu resursi un darbības rezultāti**

**2.1. Programmas, kuru finanšu līdzekļi izlietoti Aģentūras darbības nodrošināšanai:**

* Aģentūras budžeta programma - Rīgas pašvaldības aģentūra „Rīgas pieminekļu aģentūra” pamatbudžets;
* Aģentūras budžeta programma - Rīgas pašvaldības aģentūra „Rīgas pieminekļu aģentūra” speciālais budžets (ziedojumi).

|  |  |  |  |  |  |
| --- | --- | --- | --- | --- | --- |
| N.p.k. | Finansiālie rādītāji | Iepriekšējā gada faktiskā izpilde *euro* | Pārskata gadā | | 2021.gada  budžets |
| apstiprināts  *euro* | faktiskā izpilde *euro* | *euro* |
| 1. | Finanšu resursi izdevumu segšanai | 529 464 | 614 712 | 626 503 | 835 814 |
| 1.1. | Pašvaldības dotācija | 485 352 | 473 052 | 473 052 | 698 387 |
| 1.2. | Pašvaldībā saņemtie valsts budžeta iestāžu transferti no valsts budžeta | 42 478 | 140 233 | 152 061 | 136 000 |
| 1.3. | Maksas pakalpojumi un citi pašu ieņēmumi | 0 | 427 | 0 | 427 |
| 1.4. | Ziedojumi un dāvinājumi | 1 634 | 1 000 | 1 390 | 1 000 |
| 2. | Izdevumi | 545 774 | 627 063 | 549 652 | 848 147 |
| 2.1. | Uzturēšanas izdevumi (kopā) | 519 428 | 525 679 | 548 268 | 706 820 |
| 2.1.1 | Kārtējie izdevumi | 519 428 | 525 679 | 548 268 | 706 820 |
| 2.2. | Izdevumi kapitālieguldījumiem | 26 346 | 101 384 | 1 384 | 141 327 |

**2.2. Finanšu resursu avoti**

Aģentūras 2020. gada pamatbudžetā iekļauts naudas līdzekļu atlikums no 2019. gada pamatbudžeta 15 265 *euro* apmērā.

Nacionālās kultūras mantojuma pārvaldes finansējums no “Kultūras pieminekļu konservācijas un restaurācijas programma 2020.gadam” 36 000 *euro* apmērā Rīgas Brāļu kapu ansambļa centrālā kapu lauka dienvidu sektora restaurācijai.

Nacionālās kultūras mantojuma pārvaldes finansējums 11 974,31 *euro* apmērā no “Kultūras pieminekļu konservācijas un restaurācijas programma 2020. gadam” un pamatojoties uz Ministru kabineta 2020. gada 18. jūnija rīkojuma Nr.339 “Par finanšu līdzekļu piešķiršanu no valsts budžeta programmas “Līdzekļi neparedzētiem gadījumiem”” nolūkā sniegt atbalstu Covid-19 pandēmijas izraisītās krīzes radīto negatīvo seku ietekmes mazināšanai kultūras pieminekļu aizsardzības nozarē un paredzēto mērķfinansējumu nozīmīgu personu (kultūras dižgaru kapa vietu) piemiņas vietu konservācijai, preventīvajai konservācijai un restaurācijai.

Latvijas Republikas Kultūras ministrijas finansējums 100 000 *euro* apmērā projekta “Brīvības pieminekļa izgaismošana” īstenošanai.

Valsts Kultūrkapitāla fonda finansējums 4 233 *euro* apmērā projektam “Fotoizstādes “Brīvības piemineklis – veltījums Latvijai” eksponēšana Sanktpēterburgā un Viļņā”.

Speciālā budžeta (ziedojumi) naudas līdzekļi gada sākumā 12 351 *euro.* Saņemts ziedojums no Evas Gauderer (Vācija) 1 350 *euro* apmērā Pfulu un Gaudereru dzimtas kapa vietas restaurācijai Lielajos kapos un Maigas Darmanes ziedojums Sudrabkalniņa piemineklim 40 *euro* apmērā.

**3. 2020. gada darbības plāns un tā izpildes novērtējums**

**3.1. Rīgas sabiedrisko pieminekļu uzturēšana un restaurācija**

Aģentūras valdījumā un bilancē ir 137 pieminekļi (t.sk. Brīvības piemineklis un Rīgas Brāļu kapi, memoriāli, vēsturiskie un jaunie uzstādītie pieminekļi, dekoratīvas skulptūras, vides objekti, piemiņas zīmes, piemiņas plāksnes, kapa pieminekļi).

2020. gadā paveiktie darbi:

|  |  |  |
| --- | --- | --- |
| Nr. | OBJEKTS | SUMMA *euro* |
| 1. | Izgatavots topogrāfiskais plāns, izstrādāts projekts būvkonstrukciju, ārējās elektrības, lietus kanalizācijas daļas, ārējo gāzes tīklu pārlikšanas un labiekārtojuma projekts vides objektam *1991.gada Barikāžu piemiņas zīme* | 10 805 |
| 2. | Rīgas geto un Latvijas Holokausta muzeja teritorijā uzstādīta Brēmenes pilsētas dāvinātā piemiņas zīme holokausta upuriem Rīgā | 4533 |
| 3. | Veikta Andreja Upīša pieminekļa aprūpe-restaurācija | 4839 |
| 4. | Atjaunota Aleksandra Puškina pieminekļa Kronvalda parkā zudušā detaļa (spieķis) | 598 |
| 5. | Izgatavots un uzstādīts informatīvs stends pie memoriāla *Hačkars* un uzstādīta informatīva zīme pie holokausta upuru pieminekļa | 3143 |
| 6. | Labiekārtota memoriāla “Rumbula. Nacisma upuru piemiņas vieta” teritorija (koku kopšana, stādījumu un teritorijas labiekārtojuma elementu atjaunošana) | 6620 |
| 7. | Memoriāla Otrā pasaules kara upuriem Biķerniekos betona pieminekļa (pie ieejas memoriālā) remonts | 5069 |
| 8. | Veikta *Rīgas 700 gadu jubilejas* paviljona apsekošana un sniegts saglābšanas darbu risinājumu apraksts | 303 |
|  |  |  |
|  | Kopā | 35 910 |

Saskaņā ar darba plānu un pieminekļu aprūpes specifikācijām, no aprīļa līdz oktobra mēneša beigām notika pieminekļu sezonālā apkope - mehāniska tīrīšana, mazgāšana, sīku defektu novēršana, teritorijas ap pieminekļiem sakārtošana. Kā katru gadu, tiek apsekoti visi Aģentūras uzskaitē esošie pieminekļi un noteikta nepieciešamie apkopes darbiem, kas veicami 2021. gadā.

Neparedzētu pieminekļu bojājumu gadījumus Aģentūra novērš esošā budžeta ietvaros – no līdzekļu ekonomijas vai veicot finansējuma pārdali plānotajos darbos.

Nemainīga situācija ir Aģentūras lielu pieminekļu restaurācijas, rekonstrukcijas un labiekārtojuma projektu realizēšanā. Raiņa pieminekļa restaurācijas un terases rekonstrukcijas un pieminekļa “6. Rīgas kājnieku pulkakaravīriem – pilsētas aizstāvjiem 1919. gadā” (Sudrabkalniņš) Slokas ielas un Kurzemes prospekta krustojumā, Rīgā, teritorijas rekonstrukcija un labiekārtošanas finansēšana no Rīgas domes investīciju programmas netiek atbalstīta.

**3.2. Rīgas Brāļu kapu uzturēšana un restaurācija**

Atbilstoši 2020. gada budžetā piešķirtajam finansējumam, tika veikti ikdienas aprūpes un uzturēšanas darbi. Pavasarī vainagotas 75 Holandes liepas un sakopti 36 ozoli, 16 Rietumu tūjām veidotas formas, likvidēti 10 sausi bērzi. Apgriezti 3400 tek.m. klinteņu, vēreņu un liepu dzīvžogi, uzturēti zālāji, apstādījumi un puķu dobes.

Piemiņas telpai (II depozitārijam) *Svešumā kritušajam latviešu karavīram* veikts jumta remonts, salabota elektroinstalācija un IV depozitārijam *IN MEMORIUM 1915-1920 kritušajiem karavīriem* veikts jumta remonts.

Turpinājās Rīgas Brāļu kapu memoriālā ansambļa centrālā kapu lauka iekšējo sienu restaurācijas darbi. Nostiprināts kodolmūris sienas fragmentam pret kapu lauka D sektoru. Pieguļošajām uzejas kāpnēm rekonstruētas nesošās konstrukcijas. Salīmētas bojātās šūnakmens apšuvuma plātnes, injicētas plaisas. Veikta 218 m² mūra šūnakmens apšuvuma tīrīšana, atsāļošana un restaurācija (pieveidošana, neregulāru formu piekalšana, protezēšana, šuvju iestrāde, tonēšana un retuša). Šūnakmens apšuvums apstrādāts ar biocīdu. Uzklāts jauns mūra nosegums.

**3.3. Lielie kapi**

Lielo kapu teritorijā Aģentūras uzskaitē ir 420 brīvstāvošie pieminekļi, 100 kapu norobežojuma metāla elementi, 96 kapu plāksnes, 29 kapličas un Rindu kapliču portāla siena.

Turpinājās darbs pie kapu pieminekļu avārijas stāvokļa (sagāztu vai nogāztu) likvidēšanas. Izveidotas pamatnes, salikti kopā pieminekļu elementi J.Sleimaņa, Grunovska, P.H.Silling, A.Klok, Janelsiša ģimenes kapu pieminekļiem, salabotas trīs uzejas kāpnes.

Pēc dzimtas pārstāves iniciatīvas restaurēts Gaudereru ģimenes kapa piemineklis. Pieminekļa restaurācijas izmaksas daļēji sedza Evas Gaudereres (Vācija) ziedojums. Restaurēts valsts aizsargājamais mākslas piemineklis (valsts aizsardzības Nr.7299), 1919.gada Rīgas pilsētas galvas, J.J.Erharda ģimenes kapa piemineklis.

12.10.2020. tika noslēgts finansēšanas līgums ar Nacionālo kultūras mantojuma pārvaldi par no valsts budžeta piešķirtā mērķfinansējuma kultūras pieminekļu aizsardzībai - nozīmīgu personu (kultūras dižgaru kapa vietu) piemiņas vietu preventīvajai konservācijai un restaurācijai. Minētā līguma ietvaros, lai saglabātu pieminekļu esošo stāvokli, veikta arhitektu J.D. Felsko un K.J. Felsko kapa, arhitekta R. Šmelinga kapa, novadpētnieka J.K. Broces kapa, rātskunga A.G. Zengbuša kapa, būvuzņēmēja, mecenāta K. Morberga kapa un K. Dinsberga kapa pieminekļa virsmu tīrīšana, pamatu nostiprināšana, plaisu aizpildīšana un metāla daļu virsmu apstrāde.

Aprūpes darbu ietvaros tiek pļauta zāle iežogotajās kapu vietās un tīrīti informatīvie stendi.

Popularizējot pieminekļu restaurācijas aktualitātes sagatavots videomateriāls “Restaurētie pieminekļi Lielajos kapos”.

2020. gadā Lielo kapu teritorijā esošo vēsturisko vērtību uzturēšanai, saglabāšanai un restaurācijai izlietoti 31 350 *euro*.

**3.4. Apsaimniekojamā teritorija Varoņu ielā 13A, Rīgā**

Rīgas domes Īpašuma departaments Aģentūrai lietošanā un apsaimniekošanā nodevis 24 000 m² teritoriju Varoņu ielā 13A, Rīgā, ar mērķi demontēto un restaurācijas gaitā nomainīto pieminekļu detaļu uzglabāšanai un krātuves izveidošanai, kā arī mākslinieciski augstvērtīgas, publiski pieejamas demontēto pieminekļu ekspozīcijas (pieminekļu parka) izveidošanai. Teritorija ir ierobežota un uzstādīta apsardzes sistēma. Aģentūras darbinieks pastāvīgi veic teritorijas uzkopšanu.

Šobrīd teritorijā atrodas Lielo kapu pieminekļu daļas, krustu pamatnes ar un bez uzrakstiem, kapu plāksnes un citas kapu pieminekļu detaļas, vēsturisku pieminekļu fragmenti un Mežaparka Lielās estrādes skulptūras.

**3.5. Aģentūras efektīvas darbības nodrošināšanas pasākumi**

Aģentūrā ir izveidota un darbojas iekšējās kontroles sistēma – iekšējo normatīvo dokumentu kopums, kas, novēršot darbinieku funkciju dublēšanos, nodrošinot resursu racionālu izmantošanu, nosakot saprotamu rīcību dažādās situācijās un paredzot pasākumus korupcijas risku mazināšanai un darbinieku izglītošanai, nodrošina likumīgu un efektīvu iestādes darbību.

**4. Personāls**

Strukturālas izmaiņas 2020. gadā aģentūrā nav notikušas.

Aģentūrā apstiprinātas 28 amata vietas. Pārskata gada beigās strādāja 28 darbinieki - 16 sievietes un 12 vīrieši. No tiem – 11 administratīvie darbinieki; 3 speciālisti, 14 – Rīgas Brāļu kapu, Brīvības pieminekļa un citu publiskajā ārtelpā esošo pieminekļu uzturēšanā un apsaimniekošanā nodarbinātie (Brāļu kapu pārzine-dārzniece, zaļās zonas strādnieki, mehāniķi, apsargi, apkopēji, sētnieks).

Izglītība pamatdarbā strādājošiem:

vispārējā pamatizglītība – 1, vispārējā vidējā/vidējā profesionālā (t.sk. arodizglītība) – 16, pirmā līmeņa augstākā profesionālā izglītība (koledža) – 1, akadēmiskais/profesionālais bakalaurs – 6, akadēmiskais/profesionālais maģistrs – 4 darbiniekiem.

Sadalījumā par vecuma grupām:

no 31 līdz 50 gadiem – 9

no 51 līdz 62 gadiem – 12

vairāk kā 63 gadi - 7

Sadarbībā ar Valsts probācijas dienestu, pamatojoties uz Latvijas Sodu izpildes kodeksa 134.panta otrās daļas 5.punktu, Rīgas Brāļu kapos tika nodarbināti probācijas klienti.

Rīgas Brāļu kapu aprūpē tika piesaistīti darbinieki sadarbībā ar Labklājības departamentu projekta Eiropas Sociālā fonda projekta „Algotie pagaidu sabiedriskie darbi pašvaldībās” ietvaros.

Rīgas Brāļu kapos restaurācijas praksi apguvuši 20 Rīgas Celtniecības koledžas studenti.

**5. Aģentūras darba popularizēšanas un komunikācijas pasākumi**

**5.1. Sabiedrības informēšana un izglītošana – sadarbība ar valsts, pašvaldības un nevalstiskajām organizācijām:**

* Koordinēti valsts svētku atzīmēšanas pasākumi pie Brīvības pieminekļa un Rīgas Brāļu kapos;
* Viļņā (Lietuva) eksponēta fotoizstāde "Brīvības piemineklis - veltījums Latvijai";
* Fotoizstādes "Brīvības piemineklis - veltījums Latvijai" videoversijas izveidošana lietuviešu un krievu valodās;
* Sniegtas intervijas masu medijos par aktuāliem Aģentūras darba jautājumiem (t.sk. radio, interneta portālos, laikrakstos un žurnālos).

**5.2. Sadarbības institūcijas**

Saskaņā ar Nolikuma 6.punktu Aģentūra sadarbojas ar valsts un pašvaldības iestādēm, Eiropas Savienības un citām ārvalstu institūcijām, kā arī ar nevalstiskajām organizācijām, juridiskajām un fiziskajām personām.

Aģentūras sadarbības partneri:

- Rīgas pilsētas pašvaldības struktūrvienības un kapitālsabiedrības: Rīgas pilsētas izpilddirekcijas, Rīgas pašvaldības aģentūra „Rīgas gaisma”, SIA „Rīgas meži”, Rīgas pilsētas Kultūras iestāžu apvienība;

- Nevalstiskās organizācijas: nodibinājumi “Brīvības pieminekļa izgaismošanas fonds” un „Rīgas Brāļu kapu un Latvijas vēsturiskā mantojuma fonds”, biedrības - „Rīgas Politiski represēto biedrība”, „Latvijas Politiski represēto apvienība”, „Latviešu Strēlnieku apvienība”, „Latvijas Mākslinieku savienība”, „Brāļu kapu komiteja”, „Latviešu virsnieku apvienība” un citas;

- Izglītības iestādes: Rīgas 33.vidusskola, Rīgas Anniņmuižas vidusskola, Rīgas Celtniecības koledža, Latvijas Universitāte, Rīgas Tehniskā universitāte, Latvijas Mākslas akadēmija;

- Muzeji: Rīgas vēstures un kuģniecības muzejs un Latvijas Kara muzejs.

**6. 2021. gadā plānotie pasākumi.**

**6.1. Sabiedrisko pieminekļu nodaļas darba plāns:**

* Vides objekta “1991. gada barikāžu piemiņas zīme” teritorijas labiekārtošana;
* Ķīniešu klasiskā stila paviljona restaurācija;
* Brīvības pieminekļa izgaismošanas projekta realizācija;
* Brīvības pieminekļa Goda telpas interjera teksta burtu nomaiņa;
* Biķernieku memoriāla masu apbedījumu kapavietu sakopšana;
* Memoriāla “Rumbula. Nacisma upuru piemiņas vieta” teritorijas labiekārtošana;
* Pieminekļu bojāto labiekārtojuma elementu atjaunošana;
* Pieminekļu sezonālā aprūpe.

**6.2. Rīgas Brāļu kapos veicamie darbi**

* Varoņu terases centrālo uzejas kāpņu divu masīvu restaurācija;
* Mūra fragmenta gar Aizsaules ielu restaurācija;
* Trūkstošās informācijas atjaunošana kapu plākšņu uzrakstos;
* Koku vainagošana un dzīvžogu apgriešana;
* Zālāju un puķu dobju kopšana un atjaunošana.

Aktuālākā problēma:

Netiek atbalstīta finansējuma piešķiršana Rīgas Brāļu kapu labiekārtošanas un restaurācijas darbu veikšanai izstrādātajiem un saskaņotajiem projektiem:

1. Centrālo vārtu iekštelpu remonta un interjera projekta realizācija;
2. Teritorijas videonovērošanas ierīkošana*,* lai nodrošinātos pret krāsainā metāla, dārza tehnikas, inventāra zādzībām un akmens materiāla bojāšanu;
3. Zaļās zonas laistīšanas un ūdensapgādes projekta realizācija.

**6.3. Lielajos kapos veicamie darbi**

* Vērmaņu dzimtas (K.H.Vērmaņa, J.K.Vērmaņa un A.Ģ.Vērmanes) kapu pieminekļu restaurācijas projekta izstrāde;
* Vērmaņu dzimtas kapa pieminekļa restaurācija/rekonstrukcija;
* N.Pihlava dzimtas kapličas fasādes nostiprināšana;
* A.Graudiņa kapa pieminekļa restaurācija;
* Nezināma kapa pieminekļa kompleksa restaurācija;
* Pagājušā gada rudens vētrā sagāzta nezināma kapa pieminekļa restaurācija;
* Uzejas kāpņu atjaunošana (pie Miera un Klusās ielas krustojuma);
* Iebrūkošo apbedījumu norobežošana/pārsegšana Rindu kapliču ārējā perimetrā;
* Pieminekļu avārijas stāvokļa likvidācija, pieminekļu aprūpe u.c. darbi.

**6.4. Citi plānotie darbi un aktualitātes**

* Pieminekļu informatīvo zīmju uzstādīšana pie Rīgas ārtelpā esošajiem pieminekļiem, skulptūrām, piemiņas zīmēm u.c.;
* Darbs pie pieminekļu fragmentu un akmens materiāla novietnes izveidošanas Varoņu ielā 13A, Rīgā;
* Valstisku un sabiedrisku pasākumu norišu saskaņošana un sakoptas teritorijas nodrošināšana pasākumu laikā – pie Brīvības pieminekļa, Rīgas Brāļu kapos, Lielajos kapos un pie citiem pieminekļiem;

**7. Dažāda informācija**

Aģentūras speciālisti apmeklēja Lietuvas galvaspilsētu Viļņu, lai atklātu fotoizstādi "Brīvības piemineklis - veltījums Latvijai" un tiktos ar sadarbības partneriem no Viļņas domes struktūrvienībām.

06.07.2020. stājās spēkā Brīvības pieminekļa un Rīgas Brāļu kapu likums, kas nosaka Brīvības pieminekļa, tā aizsardzības zonas un Rīgas Brāļu kapu, to teritorijas un aizsardzības zonas, uzturēšanas, izmantošanas, apsaimniekošanas un finansēšanas kārtību un citus ar to saistītus jautājumus, kā arī uzvedības noteikumus attiecīgajās teritorijās.

Pēc pārskata gada beigām un pirms pārskata iesniegšanas ir notikusi maiņa Aģentūras vadībā. Pamatojoties uz Rīgas domes 12.05.2021. lēmumu Nr. 584 “Par Gunāra Nāgela iecelšanu Rīgas pašvaldības aģentūras “Rīgas pieminekļu aģentūra” direktora amatā” ar 14.05.2021. Aģentūras direktora amatā uz pieciem gadiem iecelts Gunārs Nāgels.

Rīgas pašvaldības aģentūras

„Rīgas pieminekļu aģentūra” direktors Gunārs Nāgels